ПсапащIэ Iуэхухэр жыджэру ялэжь
«Сабиигъуэ насыпыфIэ» псапащIэ программэм хэту, Урысей Сбербанкым и Къэбэрдей-Балъкъэр къудамэр илъэс еплIанэ хъуауэ сыт и лъэныкъуэкIи дэIэпыкъуэгъу яхуохъу Кременчуг-Константиновскэ жылэм дэт Сабий унэм.
Бахъсэн районым и Iэтащхьэ Сыжажэ Хьэсэн и фIыщIэ псалъэ. Апхуэдэу иджыблагъэ Урысей Сбербанкым и Кавказ Ищхъэрэ банкым и тхьэмадэ Колтыпин Пётррэ Къэбэрдей-Балъкъэрым щыIэ къудамэм и унафэщI Урысбий Хьэмидбийрэ а IуэхущIапIэм тыгъэ хуащIащ «Газель» автомобиль. Ар щратыжым иращIэкIа зэхыхьэ гуапэм хэтащ КъБР-м мэкъумэш хозяйствэмкIэ и министр Къаздэхъу Альберт, КъБР-м и Iэтащхьэм и деж Сабийм я хуитыныгъэхэмкIэ уполномоченнэу щыIэ Iуэгъуз Светланэ, Бахъсэн район администрацэм и унафэщI Сыжажэ Хьэсэн, Урысей Сбер-банкым и Къэбэрдей-Балъкъэр къудамэм и лэжьакIуэхэр.
— Мы сабийхэр ерыщу хущIокъу я увыпIэ гъащIэм зэрыщаубыдыным икIи, дэ, къэрал къулыкъущIэхэр ди гъусэу, зэрытхузэфIэкIкIэ дэIэпыкъуэгъу дахуэхъунущ абыхэм я хъуэпсапIэхэр зрагъэхъулIэнымкIэ, — жиIащ Колтыпин Пётр.
Сыжажэ Хьэсэнрэ Iуэгъуз Светланэрэ я псалъэм къыхагъэщащ Сбербанкым и унафэщIхэр жыджэру псапащIэ Iуэхухэм зэрыхэтыр, Кременчуг-Константиновскэ къуажэм дэт Сабий унэм и гъэсэн цIыкIухэм я Iуэху дэкIыныр я нэIэм зэрыщIагъэтым папщIи фIыщIэ хуащIащ.
Сабий унэм и унафэщI Къунаш Хьэсэн жиIащ нэхъапэкIэ Сбербанкым къахуиутIыпща мылъкумкIэ IуэхущIапIэм и унащхьэмрэ щхьэгъубжэхэмрэ зэрызэрахъуэкIар, пэшхэм щIэтыну хьэпшыпхэр, нэгъуэщI зыхуеину Iэмэпсымэхэр къызэращэхуар.
— Транспорт дызэримыIэм къыхэкIыу республикэм щекIуэкI нэгузыужь Iуэхугъуэ зэхуэмыдэхэм дыхэтыну Iэмал дгъуэтыртэкъым, — жиIащ Къунашым. — Банкым и лэжьакIуэхэм ялэжь псапащIэ Iуэхухэм я фIыгъэкIэ, иджы апхуэдэ гугъуехьыр зэфIэха хъуащ.
Урысей Сбербанкым и Къэбэрдей-Балъкъэр къудамэм и лэжьакIуэхэм сабий унэм мылъкукIэ зэрызыщIагъакъуэм и мызакъуэу, щIэх-щIэхыурэ абыхэм къыхузэрагъэпэщ егъэджэныгъэ, щэнхабзэ, спорт Iуэхугъуэ зэхуэмыдэхэр. Апхуэдэу абыхэм ирагъэкIуэкI ЩIэныгъэм, Сабийхэр хъумэным я махуэхэм, ИлъэсыщIэм теухуа гуфIэгъуэ зэхыхьэхэр. КъищынэмыщIауэ, цIыкIухэр яшэ сурэт гъэлъэгъуэныгъэхэм, театрым, циркым. Къызэрагъэпэщ Iуэхугъуэхэм я нэхъыбэр зэхуэунэтIар сабий зэчиифIэхэм защIэгъэкъуэнырщ. Абы и лъэныкъуэкIэ концерт ирагъэкIуэкI, сабий сурэтхэмкIэ, IэпщIэлъапщIагъэмкIэ зэпеуэхэр къызэрагъэпэщ.
Гъэ еджэгъуэщIэм щыщIидзэжым Урысей Сбербанкым и Къэбэрдей-Балъкъэр къудамэм и лэжьакIуэхэм ахъшэ зэхалъхьэри, сабийхэм школ фащэхэр, еджэныгъэм къыщагъэсэбэпыну хьэпшыпхэр, тепIэнщIэлъынхэр къыхуащэхуащ.
ЗэIущIэм и кIэм сабийхэм концерт ягъэлъэгъуащ. Ар зэхуащIыжащ хьэщIэхэри, цIыкIухэри, клоунхэри зыхэт джэгу дахэкIэ.
Тхьэхущынэ Ланэ.
